b'\n_START_ARTICLE_\nPaco Rabanne\n_START_PARAGRAPH_\nFrancisco Rabaneda y Cuervo, tunnettu nimell\xc3\xa4 Paco Rabanne (s. 1934 Espanja), on baskilais-ranskalainen arkkitehti ja muotisuunnittelija, joka tuli 1960-luvulla tunnetuksi h\xc3\xa4tk\xc3\xa4hdytt\xc3\xa4vist\xc3\xa4 valmisvaatekokoelmistaan ja hajuvesist\xc3\xa4\xc3\xa4n. H\xc3\xa4nen nimell\xc3\xa4\xc3\xa4n markkinoidaan yh\xc3\xa4 vaatekokoelmia, kenki\xc3\xa4 ja laukkuja sek\xc3\xa4 hajusteita ja ihonhoitotuotteita._NEWLINE_Rabaneda y Cuervo syntyi Espanjassa 1934. Kenraali Francon hallitus teloitti h\xc3\xa4nen is\xc3\xa4ns\xc3\xa4, ja poika muutti \xc3\xa4itins\xc3\xa4 kanssa Ranskaan vuonna 1939. Poika kouluttautui arkkitehdiksi, mutta tuli tunnetuksi muotialalla aluksi koristevalmistajana, joka teki yhteisty\xc3\xb6t\xc3\xa4 Christian Diorin, Givenchyn, Nina Riccin ja Balenciagan kanssa. 1960-luvun puoliv\xc3\xa4liss\xc3\xa4 Rabaneda y Cuervo perusti oman muotitalon nimell\xc3\xa4 Paco Rabanne. Se tuli tunnetuksi erikoisten materiaalien, kuten muovin, paperin ja metallin runsaasta k\xc3\xa4yt\xc3\xb6st\xc3\xa4. Ensimm\xc3\xa4inen mallisto, jota kutsuttiin manifestiksi ja jonka materiaaleina olivat muovi ja metalli, esiteltiin vuonna 1966. Paco Rabannen futuristinen tyyli sai maailmanlaajuista huomiota h\xc3\xa4nen elokuvaan Barbarella (1968) tekem\xc3\xa4st\xc3\xa4\xc3\xa4n puvustuksesta._NEWLINE_Paco Rabannen parfyymituotanto sai alkunsa yhteisty\xc3\xb6ss\xc3\xa4 hajuvesimerkki Puigin kanssa. Ensimm\xc3\xa4inen naisten tuoksu oli nimelt\xc3\xa4\xc3\xa4n Calendre (1969) ja miesten tuoksu Pour homme (1973). My\xc3\xb6hemmin Paco Rabanne rakensi oman hajuvesitehtaan Ranskan Chartresiin._NEWLINE_My\xc3\xb6hemm\xc3\xa4ll\xc3\xa4 i\xc3\xa4ll\xc3\xa4 Paco Rabanne on lopettanut suunnitteluty\xc3\xb6n ja kiinnostunut erilaisista esoteerisist\xc3\xa4 filosofioista, kuten sielunvaelluksesta ja numerologiasta. H\xc3\xa4n on lahjoittanut pois suuren osan omaisuudestaan.'